Document ID: 32002R0349

Uredba Komisije (ES) št. 349/2002
z dne 25. februarja 2002
o spremembi Uredbe (ES) št. 896/2001 o podrobnih pravilih za uporabo Uredbe Sveta (EGS) št. 404/93 v zvezi z režimom uvoza banan v Skupnost
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 404/93 z dne 13. februarja 1993 o skupni ureditvi trga za banane [1], kakor je bila nazadnje spremenjena z Uredbo (ES) št. 2587/2001 [2], in zlasti člena 20 Uredbe,
ob upoštevanju naslednjega:
(1) Uredba Komisije (ES) št. 896/2001 [3], kakor je bila nazadnje spremenjena z Uredbo (ES) št. 2351/2001 [4], določa podrobna pravila za izvajanje Uredbe (EGS) št. 404/93, ki se uporabljajo od 1. julija 2001, glede upravljanja tarifnih uvoznih kvot iz člena 18(1) slednje uredbe.
(2) Člen 18(1) Uredbe (EGS) št. 404/93, kakor je bila spremenjena z Uredbo (ES) št. 2587/2001, spreminja tarifne uvozne kvote s 1. januarjem 2002. Predvsem zmanjšuje tarifno kvoto C za 100000 ton in ohranja dostop do nje za proizvode s poreklom iz držav AKP. Zaradi teh sprememb je treba upoštevati, da je za strukturo trgovine s proizvodi s poreklom iz držav AKP značilna večja povezanost raznih trgovskih dejavnosti, ki jih večinoma izvajajo tradicionalni dobavitelji, opredeljeni v členu 3(1) Uredbe (ES) št. 896/2001. Da bi se zagotovilo nadaljevanje uvoznih tokov in bi se netradicionalnim dobaviteljem sočasno dodelil delež tarifne kvote C, ki jim bo omogočil nadaljevati dejavnosti tovrstne trgovine, in da bi se spodbudila lojalna konkurenca, je treba razdelitev tarifne kvote C med tradicionalne in netradicionalne dobavitelje prilagoditi ter ustrezno spremeniti člen 2 zgoraj navedene uredbe. Nova razdelitev mora natančneje ustrezati dejanskemu delovanju obeh kategorij dobaviteljev v zadnjih treh letih.
(3) Priloga k Uredbi (ES) št. 896/2001 navaja organe držav članic, ki so pristojni za izdajo dovoljenj za uvoz banan iz tretjih držav. Glede na uradna obvestila več držav članic je treba to prilogo spremeniti.
(4) Ta uredba mora glede na roke iz Uredbe (ES) št. 896/2001 začeti veljati takoj.
(5) Upravljalni odbor za banane ni dal svojega mnenja v roku, ki ga je določil njegov predsednik -
SPREJELA NASLEDNJO UREDBO:
Člen 1
Uredba (ES) št. 896/2001 se spremeni:
1. Člen 2 se nadomesti z naslednjim:
"Člen 2
1. Tarifne kvote A in B iz člena 18(1)(a) in (b) Uredbe (EGS) št. 404/93 so na voljo na naslednji način:
(a) 83 % tradicionalnih dobaviteljev A/B, kakor so opredeljeni v členu 3(2) te uredbe;
(b) 17 % netradicionalnih dobaviteljev A/B, kakor so opredeljeni v členu 6 te uredbe.
2. Tarifna kvota C iz člena 18(1)(c) Uredbe (EGS) št. 404/93 je na voljo na naslednji način:
(a) 89 % tradicionalnih dobaviteljev C, kakor so opredeljeni v členu 3(3) te uredbe;
(b) 11 % netradicionalnih dobaviteljev C, kakor so opredeljeni v členu 6 te uredbe."
2. Priloga se nadomesti s Prilogo k tej uredbi.
Člen 2
Ta uredba začne veljati na dan objave v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. februarja 2002

Labels: 3
17
15
6